
Bytový podnik Podunajské Biskupice, s.r.o.
Priekopnícka 19 · 821 06 Bratislava
Základné ustanovenia
Článok I.
Identifikácia spoločnosti
1.1 Obchodná spoločnosť Bytový podnik Podunajské Biskupice, s.r.o. je spoločnosťou s ručením obmedzeným založenou podľa zákona č. 513/1991 Zb. Obchodný zákonník.
1.2 Sídlom spoločnosti je Priekopnícka 19, 821 06 Bratislava.
1.3 Spoločnosť je zapísaná v Obchodnom registri Mestského súdu Bratislava III, oddiel: Sro, vložka č.: 24429/B.
1.4 Spoločnosť bola založená na dobu neurčitú.
1.5 Základné imanie spoločnosti je vo výške 6.638,783775 EUR, splatené v celom rozsahu.

Článok II.
Charakter spoločnosti
2.1 Spoločnosť je jednoosobovou spoločnosťou s ručením obmedzeným.
2.2 Jediným spoločníkom spoločnosti je Mestská časť Bratislava – Podunajské Biskupice,                so sídlom Trojičné námestie 11, 821 06 Bratislava.
2.3 Spoločnosť bola založená za účelom podnikania, pričom hlavným predmetom činnosti spoločnosti je správa budov a poskytovanie obstarávateľských služieb spojených                    so správou  budov v zmysle zákona č. 182/1992 Z. z. o vlastníctve bytov a nebytových priestorov v znení neskorších predpisov.

Článok III
Predmet stanov
3.1 Stanovy bližšie upravujú vnútornú organizáciu spoločnosti a rozsah pôsobnosti jednotlivých orgánov spoločnosti.
3.2 Stanovy sa pri úprave v jednotlivých otázkach nesmú odchýliť od zákona alebo ustanovení zakladateľskej listiny spoločnosti.

Organizácia spoločnosti
Článok IV.
Orgány spoločnosti
4.1 Orgánmi spoločnosti sú:
a) valné zhromaždenie;
b) konateľ;
c) dozorná rada.
Článok V.
Valné zhromaždenie
5.1 Funkciu valného zhromaždenia vykonáva v zmysle § 132  ods. 1 Obchodného zákonníka jediný spoločník. 
5.2 Výsledkom výkonu funkcie valného zhromaždenia jediným spoločníkom je rozhodnutie, ktoré musí byť vždy vyhotovené v písomnej forme a vlastnoručne podpísané jediným spoločníkom.
5.3 Za jediného spoločníka spoločnosti koná a podpisuje vždy jeho štatutár – starosta mestskej časti.
5.4 Pôsobnosť valného zhromaždenia bližšie vymedzuje § 125 Obchodného zákonníka a zakladateľská listina spoločnosti.
5.5 Zákaz konkurencie sa na jediného spoločníka spoločnosti nevzťahuje.
5.6 Jediný spoločník v rámci výkonu pôsobnosti valného zhromaždenia udeľuje na výzvu konateľa súhlas s právnymi úkonmi v mene spoločnosti vždy, ak sa predchádzajúci súhlas jediného spoločníka v zmysle zakladateľskej listiny alebo týchto stanov vyžaduje.

Článok VI.
Konateľ
6.1 Vymenovaniu konateľa do funkcie predchádza výberové konanie, ktorého výsledok podlieha schváleniu poslancov Miestneho zastupiteľstva Mestskej časti Bratislava – Podunajské Biskupice.
6.2 Konateľa do funkcie vymenuje a z funkcie odvoláva po odporúčaní Miestneho zastupiteľstva Mestskej časti Bratislava – Podunajské Biskupice svojím rozhodnutím jediný spoločník.
6.3 Podmienky výkonu funkcie konateľa a jeho vzťah k spoločnosti určuje zmluva o výkone správy, ktorú s konateľom spoločnosť uzatvorí po jeho vymenovaní do funkcie, pričom táto podlieha schváleniu jediným spoločníkom. Ak zmluva o výkone funkcie neurčuje inak, je výkon funkcie konateľa vždy bezodplatný.
6.4 Konateľovi sa zveruje najmä, nie však výlučne obchodné vedenie spoločnosti, zastupovanie spoločnosti pred orgánmi verejnej moci a ďalej všetky povinnosti a oprávnenia, ktoré mu ukladá zákon, zakladateľská listina alebo zmluva o výkone funkcie konateľa.
6.5 Konateľ je povinný postupovať v súlade s Internou smernicou o verejnom obstarávaní, v prípade ak nakladá s finančnými prostriedkami od Mestskej časti Bratislava – Podunajské Biskupice.
6.6 Konateľ je oprávnený konať bez obmedzení, avšak v súlade so zákonom č. 182/1992 Z. z. o vlastníctve bytov a nebytových priestorov v znení neskorších predpisov, v prípadoch, ak nakladá s finančnými prostriedkami bytových domov, v ktorých vykonáva spoločnosť správu.
6.7 Konateľ ďalej nie je bez predchádzajúceho súhlasu jediného spoločníka oprávnený: 
· bez ohľadu na finančný rámec uzatvárať zmluvy za účelom scudzenia alebo zaťaženia nehnuteľností vo vlastníctve spoločnosti;
· scudzovať hnuteľné veci vo vlastníctve spoločnosti s hodnotou presahujúcou sumu                   vo výške 3500,- EUR;
· uzatvárať zmluvy o pôžičke;
· nakladať s pohľadávkami alebo záväzkami spoločnosti nad sumu vo výške 331,- EUR;
· preberať na spoločnosť ručiteľské záväzky.
6.8 [bookmark: _GoBack]V prípadoch, kedy je konateľ v zmysle týchto stanov alebo interných smerníc spoločností, povinný žiadať dozornú radu o udelenie súhlasu s uzatvorením zmluvy v mene spoločnosti, je konateľ povinný členom dozornej rady poskytnúť na prijatie rozhodnutia primeranú lehotu nie kratšiu ako (7) kalendárnych dní. V prípade, že predseda dozornej rady alebo ním poverený člen dozornej rady v poskytnutej lehote nepredloží konateľovi spoločnosti rozhodnutie prijaté dozornou radou, konateľ je povinný v tejto veci obrátiť sa na jediného spoločníka spoločnosti a požiadať ho o udelenie predchádzajúceho súhlasu.
 
Článok VII.
Dozorná rada
7.1 Spoločnosť má zriadenú dozornú radu, ktorá vykonáva dozor a kontrolu nad vedením spoločnosti v zmysle oprávnení, ktoré jej priznáva zákon a zakladateľská listina spoločnosti.
7.2 Dozorná rada má piatich (5) členov, ktorých do funkcie menujú a z funkcie odvolávajú na čas trvania volebného obdobia poslanci Miestneho zastupiteľstva Mestskej časti Bratislava – Podunajské Biskupice.
7.3 Členovia dozornej rady si na čas trvania funkčného obdobia zvolia spomedzi seba predsedu dozornej rady.
7.4 Členovia dozornej rady zasadajú vždy podľa potrieb rokovania o nevyhnutných otázkach, najmenej však aspoň raz (1) ročne.
7.5 Zasadanie dozornej rady vedie spravidla jej predseda, v prípade jeho neprítomnosti ním poverený člen dozornej rady. Zo zasadnutia dozornej rady sa vždy spisuje zápisnica, pričom za jej písomné vyhotovenie zodpovedá predseda dozornej rady. Predseda dozornej rady doručí vyhotovenú zápisnicu do sídla spoločnosti v lehote 15 dní                            od konania zasadnutia dozornej rady.
7.6 Členovia dozornej rady prijímajú rozhodnutia hlasovaním tak, že každému členovi dozornej rady prislúcha jeden (1) hlas. V prípade rovnosti hlasov rozhoduje spôsob, ktorým hlasoval predseda dozornej rady.
7.7 Dozorná rada je uznášaniaschopná, ak je prítomná aspoň nadpolovičná väčšina jej členov. Na prijatie rozhodnutia dozornej rady sa vyžaduje súhlas nadpolovičnej väčšiny prítomných členov dozornej rady.
7.8 Členovia dozornej rady môžu prijímať rozhodnutia aj mimo zasadnutia dozornej rady per rollam elektronicky prostredníctvom emailu. Za organizovanie a vyhodnotenie hlasovania per rollam zodpovedá predseda dozornej rady, inak ním poverený člen dozornej rady. Ustanovenie o uznášaniaschopnosti a potrebnom kvóre sa použije primerane.
7.9 Členovia dozornej rady sú v záujme spoločnosti oprávnení kedykoľvek zvolať valné zhromaždenie spoločnosti spôsobom v súlade so zakladateľskou listinou spoločnosti.
7.10 Členovia dozornej rady sú za účelom výkonu ich funkcie oprávnení nahliadať                                 do všetkých dokumentov spoločnosti a to najmä, nie však výlučne do obchodných a účtovných kníh spoločnosti, preskúmavať účtovné závierky spoločnosti a návrh                           na rozdelenie zisku alebo úhradu strát, ku ktorému sa vyjadrujú a predkladajú jedinému spoločníkovi svoje stanovisko.
7.11 Členovia dozornej rady sú oprávnení požadovať od konateľa spoločnosti a zároveň zhromažďovať všetky informácie potrebné pre riadny výkon ich kontrolnej funkcie.
7.12 Dozorná rada na výzvu konateľa udeľuje súhlas s uzatvorením zmluvy v mene spoločnosti vtedy, ak sa jej súhlas v zmysle zakladateľskej listiny alebo týchto stanov výslovne vyžaduje.

Ostatné dojednania
Článok VIII.
Osobitné ustanovenia
8.1 Pri prevode obchodného podielu spoločnosti musí nadobúdateľ obchodného podielu ako nový spoločník spoločnosti v zmluve o prevode obchodného podielu vyhlásiť, že pristupuje k stanovám spoločnosti a tieto sa zaväzuje dodržiavať.
8.2 Konateľ, likvidátor, správca konkurznej podstaty, vyrovnávací správca alebo člen dozornej rady sú oprávnení v prekluzívnej lehote troch (3) mesiacov od prijatia uznesenia valného zhromaždenia, resp. rozhodnutia jediného spoločníka domáhať sa na súde jeho neplatnosti pre rozpor so stanovami.

Článok XI.
Záverečné ustanovenia
9.1 Stanovy podliehajú schváleniu jediného spoločníka vykonávajúceho pôsobnosť valného zhromaždenia.
9.2 Akékoľvek zmeny alebo doplnky stanov podliehajú schváleniu jediného spoločníka vykonávajúceho pôsobnosť valného zhromaždenia.
9.3 Konateľ spoločnosti sa zaväzuje po každej zmene stanov zabezpečiť ich písomné vyhotovenie a uložiť ho v sídle spoločnosti, pričom sa k zneniu stanov vždy priloží aj rozhodnutie jediného spoločníka o ich schválení.
9.4 Znenie stanov je v zásade neverejné a nie je súčasťou zbierky listín spoločnosti v obchodnom registri.
9.5 Tieto stanovy spoločnosť vydáva na základe splnomocňovacieho ustanovenia zakladateľskej listiny. 
9.6 Znenie stanov je pre spoločnosť a všetky orgány spoločnosti záväzné a nemožno sa                od nich odkloniť okrem prípadov, ak je niektoré ustanovenie stanov v rozpore                                  so zákonom alebo zakladateľskou listinou spoločnosti.
9.7 V prípade neplatnosti niektorého ustanovenia stanov toto nemá vplyv na platnosť ostatných ustanovení stanov, pričom konateľ je povinný bezodkladne nahradiť neplatné ustanovenie platným a predložiť nové znenie stanov jedinému spoločníkovi                                      na schválenie.
9.8 Tieto stanovy sú vyhotovené v jednom (1) rovnopise, ktorý slúži pre potreby spoločnosti.
9.9 Stanovy nadobúdajú platnosť dňom schválenia ich znenia jediným spoločníkom spoločnosti a účinnosť dňom nasledujúcim po dni ich schválenia.

V Bratislave, dňa xx.xx.2023

